നാര്കോട്ടിക് ജിഹാദ് പമാര്ശത്തിന്റെ പേരില് പാലാ ബിഷപ്പിനെതിരെ കേസെടുക്കേണ്ടതില്ല ലഹരി മാഫിയക്ക് മതചിഹ്നം നല്കേണ്ട കാര്യമില്ലെന്ന് മുഖ്യമന്ത്രി തിരുവനന്തപുരം: നാര്കോട്ടിക് ജിഹാദ് പമാര്ശത്തിന്റെ പേരില് പാലാ ബിഷപ്പിനെതിരെ കേസെടുക്കേണ്ടതില്ലെന്ന് മുഖ്യമന്ത്രി പിണറായി വിജയന്. ലഹരി മാഫിയ ലോകവ്യാപകമായ പ്രതിഭാസമാണെന്നും എന്നാല് അതിന് മത ചിഹ്നം നല്കേണ്ട കാര്യമില്ലെന്നും അദ്ദേഹം പറഞ്ഞു. കോവിഡ് അവലോകനത്തിന് ശേഷമുള്ള വാര്ത്താ സമ്മേളനത്തില് സംസാരിക്കുകയായിരുന്നു അദ്ദേഹം. വിദ്വേഷ പ്രചാരകര്ക്കെതിരെ കര്ശനമായ നടപടിയുണ്ടാകുമെന്നും അദ്ദേഹം മുന്നറിയിപ്പ് നല്കി. മാഫിയകളെ മാഫിയ ആയിത്തന്നെ കാണണം. അതിന് മത ചിഹ്നങ്ങളുമായി ബന്ധപ്പെടുത്തേണ്ട കാര്യമില്ല. സമുദായങ്ങള് തമ്മില് നല്ല രീതിയിലുള്ള യോജിപ്പുണ്ടാക്കിയെടുക്കുകയാണ് പ്രധാനം. ഏതെങ്കിലും മതസ്പര്ധയുണ്ടാക്കാന് വേണ്ടിയല്ലെന്നും തങ്ങളുടെ സമുദായത്തിലുള്ളവര്ക്ക് മുന്നറിയിപ്പ് നല്കുകയായിരുന്നു ഉദ്ദേശ്യമെന്ന് സംഭവത്തെ കുറിച്ച് പാലാ ബിഷപ്പ് പ്രതികരിച്ചു കഴിഞ്ഞുവെന്നും മുഖ്യമന്ത്രി വ്യക്തമാക്കി. നാര്കോട്ടിക് മാഫിയ എന്നത് പണ്ടും കേട്ടിട്ടുള്ളതാണ്. എന്നാല് നാര്കോട്ടിക് ജിഹാദ് എന്നത് മനസ്സിലാക്കാന് പറ്റാത്ത കാര്യമാണ്. അത്തരം ഏതെങ്കിലും പ്രവര്ത്തനങ്ങള് സംസ്ഥാനത്ത് എവിടെയും നടക്കുന്നില്ല. പുറംരാജ്യങ്ങളിലുള്ളതു പോലെ ഇവിടെ വലിയ മാഫിയകള് ആയി ലഹരി സംഘങ്ങള് വളര്ന്നിട്ടില്ല എന്നുള്ളതാണ് സത്യമെന്നും സര്ക്കാരുകളെക്കാള് ശക്തരായ നാര്കോട്ടിക് മാഫിയകളെ പോലെ സംസ്ഥാനത്തോ രാജ്യത്തോ സംഘടിതമായി ഏതെങ്കിലും സംഘങ്ങളൊന്നും പ്രവര്ത്തിക്കുന്നില്ലെന്നും അദ്ദേഹം വിശദീകരിച്ചു. നാര്ക്കോട്ടിക്സ് ജിഹാദ് വിഷയവുമായി ബന്ധപ്പെട്ട് ഇരു കൂട്ടരെയും സര്ക്കാരിന്റെ മുന്ഗണനയില് വിളിച്ചുവരുത്തി സര്വ്വകക്ഷി യോഗം നടത്തണമെന്ന് പ്രതിപക്ഷത്തിന്റെ നിര്ദേശം പരിഗണിക്കാവുന്നതാണെന്നും അദ്ദേഹം അഭിപ്രായപ്പെട്ടു. സമുദായത്തിന്റെ ഉന്നമനത്തിനായി മതമേലധ്യക്ഷന്മാര് ശ്രമിക്കും. അവര് അവരോട് തന്നെ സംസാരിക്കും, അതില് തെറ്റില്ല. ഇവിടെ സമുദായത്തോട് അവര് സ്വന്തം കാര്യങ്ങള് പറയുമ്ബോള് മറ്റു സമുദായത്തിന്റെ വികാരത്തെ വ്രണപ്പെടുത്തുന്ന നിലയുണ്ടാവരുത്. അത് മാത്രമാണ് ഇവിടെ വിവാദ വിഷയം. ചില സര്ക്കാരുകളേക്കാള് ശക്തമാണ് നാര്കോട്ടിക് മാഫിയ. ആഭിചാരം വഴി സ്ത്രീകളെ വശീകരിക്കുന്നതൊക്കെ നാടുവാഴികളുടെ കാലത്തെ കാര്യമാണ്. ശാസ്ത്ര യുഗത്തില് വശീകരിക്കുകയെന്നൊക്കെ പറയുന്നതില് കഴമ്ബില്ലെന്നും സമൂഹത്തില് യോജിപ്പ് ഉയര്ത്തിക്കൊണ്ടുവരാനുള്ള ശ്രമമാണ് വേണ്ടതെന്നും അദ്ദേഹം കൂട്ടിച്ചേര്ത്തു.